নিজস্ব প্রতিনিধি: গোলপার্ক থেকে ঢাকুরিয়া, দক্ষিণ কলকাতার ব্যস্ততম দুটি এলাকার একমাত্র লিঙ্ক ঢাকুরিয়া ব্রিজ। কিন্তু এখন তা বয়সের ভারে নড়বড়ে, বিপজ্জনক। গোদের ওপর বিষফোঁড়া মুষিককুল। বহু পুরনো এই সেতু এখন বিপদের আরেক নাম। তাদের শায়েস্তা করতেই এবার কংক্রিট টেকনিক নিয়ে ময়দানে কেএমডিএ। ভোলবদলের জন্য তৈরি ঢাকুরিয়া ব্রিজ। ১৯৬৩ সালে তৈরি হয় ঢাকুরিয়া ব্রিজ। যে প্রযুক্তিতে ব্রিজ তৈরি হয়, তা এখন বাতিল। গোটা ব্রিজ কংক্রিটের ঢালাই করা। নড়বড়ে, বিপজ্জনক ঢাকুরিয়া ব্রিজে সবচেয়ে বড় শত্রু  ইঁদুর। ব্রিজের তলার মাটি কুরে কুরে খেয়ে নিয়েছে এই মূষিককূল। বড় বড় গর্ত চারদিকে। ব্রিজের দুদিক দিয়ে বসে যাচ্ছে মাটি। মেরামতির কম চেষ্টা হয়নি। বালি-সিমেন্ট দিয়ে গর্ত বোজানোর প্ল্যান ফ্লপ। এরপর  সিমেন্ট-বালির সঙ্গে কাচের টুকরো মিশিয়েও গর্ত ভরাটের চেষ্টা হয়। কাঁচের খোঁচায় ইঁদুর পালানোর পথ পাবে না বলে মনে করা হয়েছিল। কিন্তু হোস পাইপ দিয়ে এই কাচ মেশানো  মালমশলা ঢোকাতে গিয়ে, ক্ষতি হচ্ছিল পাইপেরই।  এবার ইঁদুর-দমনে নয়া ব্যবস্থা। কংক্রিটের মোড়কে মুড়ে দেওয়া হচ্ছে ব্রিজের সাইড ওয়াল। আশা একটাই, গর্ত করার ক্ষেত্রে আর সুবিধে করতে পারবে না খুদে চারপেয়েরা। আজ রাত থেকেই শুরু হয়ে যাচ্ছে সেই কাজ।